鶴林
作者：趙文昌
朝代：宋

paragraphs: 江聲撼群山，萬馬東南馳。
盤盤鐵甕城，鼓角纏秋悲。
維天有設險，實爲奸雄資。
阿奴何許來，王業自此基。
金陵氣已基，虎口餘義熙。
潛機壽陽發，凜凜天象垂。
劃然九州鼎，竟屬賣履兒。
中原自漢蹶，神器良屢移。
黄屋如傳舍，與奪誰汝疵。
順守尚有策，嗜殺徒自隳。
山陽作虞賓，豚犬猶能知。
零陵一累囚，互亡何足疑。
凶德一至再，鬼責其何辭。
殄殲肘腋來，泉壤悔莫追。
惜哉勤王功，一臭萬古遺。
我登黄鶴山，指顧生嗟咨。
茫茫六合內，俯仰幾盛衰。
堯年與桀日，究竟孰綱維。
東去雲悠悠，西來風颸颸。
把酒呼山靈，聽我鶴林詩。